Aducazzione p''a pace

L'Aducazzione p''a Pace è nu prucesso pe se prucurà valùre e canuscenze  e pe žveluppà attetùdene, capacetà e manère 'e se purtà,  ca pônno servì pe campà armuniosamente cu isse stesse e cu ll'ata ggente. Aducà p''a pace serve p'arresolvere  'e cunflitte 'e 'na manera custruttiva e senza ausà 'a viulenza e, int''o stesso mumento, pe furmà 'a ggente – accumencianno  d''e guagliune – a 'na cultura 'e pace.

 Valùre 
L'Aducazzione p''a Pace s'abbàsa 'ncopp'a 'na filosefìa ca ce 'mpara: nunviulenza, ammore, cumpassione, feducia, cooperazziòne, rišpètto, e alleverènzia p''a razza 'e l'uòmmene  e p''a vita 'e tuttuquanto 'o chianèta nuosto. 'E 'na pràteca suciale ca tocca nu campo interdisciplinare e globbale, pe' žveluppà 'a cuscienza d''a pace a tuttequante 'e levielle.

 Canuscènze 
'O core d''e canuscenze 'mparate 'a ll'Aducazzione â Pace è 'nttènere 'e ddinàmeche 'e gruppo. Arìnto 'e ggruppe e 'mmiézo 'e ggruppe,  putimmo truvà sempe ddoje manère pe sta' 'n relazzione cu' ll'ata ggente: 'a cumpetizzione e 'a cullabborazzione.  'A cumpetizzione špisso serve pe' fa' crescere ll'efficienza (p'essempio int''o špòrt o ll'economia), però pô pure purtà â destruzzione 'e nu cuncurrente, o 'e tuttequante 'e cuncurriente.  L'Aducazzione p''a Pace 'nce serve propeto pe capì 'e situazzione ('e rìnto e chelle 'e fora) ca fanno addeventà letecùso nu gruppo e 'o portano a 'na cumpetizzione ca šcatàscia tuttecose.  L'A.P. 'nce fa capì l'interazzione ca 'nce sta 'mmiézo a nu gruppo 'e perzone.;  comme fa 'o gruppo a furmà 'na perzona, a mettere cierte perzone int'a cierte puzizzione e, però, pure comme 'na perzona pô 'nfruenzà 'o gruppo d''o sujo. L'A.P. se serve d''e canuscenze 'e base 'e: antropologgìa , storia, psicologgìa, economia e scienza puliteca. Essa avarrìa 'a fa' 'ntennere ca 'a razza 'e l'uommene è na parta d''a natura e ca 'n'organìsemo dinammeco cagna e se žvelùppa una continuazzione.  L'A.P. ha dda 'mparà a l'uòmmene  a piglià parta int''e decisione a tuttequante 'e levielle, a se furmà 'n'idea  pricisa 'ncopp''e scelte puliteche e economeche, pe faticà 'nzieme a ll'ata ggente p'avé cchiù 'nfruènza 'ncopp'a ccheste decisiùne.

 Cumpetenzie 
'A cumpetenzia cchiù 'mpurtante - 'mmiez'a tuttequante chelle 'e ll'A.P -,  è 'a communicazziòne , pecché è stesso 'o core d''a feducia ca s'ha dda tené uno cu' ll'ato.  'A communicazziòne è, pirciò, 'a prencipale cundizzione p'arrivà â mediazziòne , ca serve p'arresolvere 'e situazzione 'e cunflitto senza 'a viulenza.  Siconno l'Organizzazzione d''e Nazzione Aunite  ca s'occupa 'e Cultura e Aducazzione (UNESCO), ll'A.P. s'averrìa žveluppà comme: (a) aducazzione ô žveluppo sustenibbele 'a ll'ambiente naturale, (b) prumuzzione d''o dialogo 'mmiézo 'e cculture defferente; (c) gestione custruttiva e nunviulenta   d''e cunflitte.

 Bibbliografia 
 Mario Borrelli, Antonino Drago e Giovanni Salio (a cura di), Se vuoi la pace educa alla pace, Torino, Ed. Gruppo Abele, 1984
 Enza Paola Cela, Psicologia e nonviolenza, Edizioni Gruppo Abele, Torino
 Ermete Ferraro, Grammatica della Pace. Otto tesi per ll'Educazione Linguistica Nonviolenta, Torino, Ed. Satyagraha, 1983 ([])
 Martin Jelfs, Tecniche di animazione, LDC, Torino
 Jerome K. Liss, La comunicazione ecologica, edizioni La Meridiana
 Sigrid Loos, 99 giochi cooperativi, Editrice Gruppo Abele, Torino
 Giuliana Martirani, La geografia come educazione allo sviluppo e alla pace, Edizioni Dehoniane, Napoli, 1985
 Montessori, Maria, Educazione e pace, Opera Nazionale Montessori, Roma 2004 (1949)
 Antonio Nanni, Claudio Economi, Educare alla pace nella scuola, La Scuola, Brescia 1987;
 Daniele Novara, Scegliere la pace - educazione al disarmo, Edizioni Gruppo Abele, Torino
 Daniele Novara, Scegliere la pace - educazione alla giustizia, Edizioni Gruppo Abele, Torino
 Daniele Novara, Scegliere la pace - educazione ai rapporti, Edizioni Gruppo Abele, Torino
 Daniele Novara, Scegliere la pace - guida metodologica, Edizioni Gruppo Abele, Torino
 Daniele Novara, Centro Psicopedagogico per la Pace e la gestione dei conflitti, Io non vinco, tu non perdi. Un kit per promuovere ll'educazione alla pace e la gestione dei conflitti tra ragazzi, UNICEF, Roma, 2004
 Rosenberg, Marshall B., Le parole sono finestre [oppure muri]. Introduzione alla Comunicazione Nonviolenta, Esserci, Reggio Emilia 2003 (Nonviolent Communication. A Language of Compassion, 1999)

Categurìa:Aducazzione